kardosdrur/scandi-wiki huggingface dataset:
Generalstrejke

Generalstrejke er en strejke, som omfatter alle eller næsten alle arbejdere på vigtige arbejdspladser i en by, et land eller et andet geografisk område.

Formålet med en generalstrejke kan være politisk, revolutionært eller økonomisk.

Den første generalstrejke i Danmark var Tømrerstrejken i 1794.

Politik
Makroøkonomi
Strejker
Foula

Foula, 33 indbyggere, Fugley er en af Shetlandsøernes mange øer, 26 km sydvest for hovedøerne og har et areal på 10 kvadratkilometer.
Befolkningen lever af fiskeri, små landbrug og turisme. Alle bebyggelser ligger på østkysten, halvdelen i det sydøstlige Hametoun og resten i og omkring Voe Phasen, der har kirke, skole og posthus.

Øens overflade består for en stor del af tørvemoser, og kendetegnes med de fem tinder Soberlie-221 m. Noup-248 m. Hamnafield-344 m., Kame-376 m. og den højeste Sneug på 418 m. 
Fuglefjeldene er op til 370 m. høje. og huser mange ynglende havfuglearter, inklusive Storbritanniens største Kjovekoloni. 
Foula er kendt for i lange perioder, kun at have dårlig vejr. Fra omkring år 900 til 1800 taltes der det vestnordiske sprog norn. Siden 1900 ejer familien Holbourn øen. 
Foula har færge og flyforbindelse med Shetlandsøerne.

Eksterne henvisninger 

 http://www.geocities.com/Yosemite/1015/foula.htm (engelsk) 
 http://members.aol.com/cycharters/foula.html (engelsk)

Øer i Shetlandsøerne
Lipton

Lipton er verdens største temærke og sælges i over 110 lande.

Det blev grundlagt i Storbritannien af sir Thomas Lipton i 1889 og er nu ejet af den britisk-hollandske dagligvarekoncern Unilever. Lipton sælger ifølge dem selv omkring 1/4 af al den te der sælges i breve eller  i poser.

Eksterne henvisninger 

 

Fødevaremærker
Unilever
Te
Spørgsmålstegn

Spørgsmålstegnet (?) bruges til grammatisk tegnsætning. Det erstatter et punktum i slutningen af en spørgende sætning. Det omvendte spørgsmålstegn ¿ bruges ikke i dansk tegnsætning, men bl.a. på spansk, galicisk og llionsk.

I skrift 

Spørgsmålstegnet bruges i stedet for et punktum i slutningen af en sætning, der er et spørgsmål:

Hvordan har du haft det i skolen i dag?

På spansk bruges det omvendte spørgsmålstegn i begyndelsen af sætningen:
¿Qué hora es? (på dansk: Hvad er klokken?)

I det armenske skriftsprog bruges tegnet ՞, som har form som en åben cirkel, over den sidste vokal i sætningen.

I datalogi 

I ASCII-tegnsættet findes spørgsmålstegnet som det 63. tegn og repræsenteres i Unicode som U+003F. Det omvendte spørgsmålstegn findes i Unicode og repræsenteres som U+00BF.

I International Phonetic Alphabet bruges tegnet Latin letter glottal stop (ʔ, U+0294), der lidt ligner et spørgsmålstegn uden prikken. Dette tegn skrives nogle gange i lydskrift som et spørgsmålstegn, hvis det rigtige tegn ikke er til rådighed.

I regulære udtryk er spørgsmålstegnet et kvantitativt metategn.

I filsøgninger i DOS og Windows hentyder spørgsmålstegnet til et vilkårligt tegn, dvs. samme betydning som et punktum har i regulære udtryk.

Historie 
Tidligt i middelalderen blev der brugt mange metoder til at vise, at en sætning var et spørgsmål. Nogle brugte Aelius Donatus' system med at lave prikker i forskellig højde, for at vise forskellige tegn. Spørgsmålstegnet blev skrevet som en hævet prik (.). Men mange skrev bare "questio" (spørgsmål på latin) efter sætningen. "Questio" udviklede sig til forkorelsen "qo". Og for at man kunne se, at den ikke var en del af teksten, besluttede man, at skrive q og o over og under hinanden. I løbet af det 15. århundrede udviklede oq sig til "?".

Det omvendte spørgsmålstegn "¿" blev udviklet, for at vise, hvor spørgsmålet starter, og har ingen bogstavelig betydning.

Trivia 
Lost-afsnittet "?" er sammen med andre eventuelle tv-serieafsnit bestående af ét tegn, det afsnit med den korteste titel i verden.

Eksterne henvisninger

Referencer 

Tegnsætning
Typografi
Georg 6. af Storbritannien

Georg 6. () (14. december 1895–6. februar 1952) var konge af Det Forenede Kongerige Storbritannien og Nordirland fra 1936 til sin død i 1952. Han var den tredje britiske konge af Huset Windsor.

Han var den næstældste søn af Georg 5. af Storbritannien og Mary af Teck. Som en yngre søn var det ikke umiddelbart forventet, at han ville komme til at arve tronen, men han blev konge, da hans bror, Edvard 8., abdicerede i 1936.

Georg 6. efterfulgtes på tronen af sin datter Elizabeth.

Biografi

Opvækst og militærtjeneste 
Georg 6. blev født den 14. december 1895 på York Cottage ved Sandringham House i Norfolk, England. Han var den anden søn af Georg 5. af Storbritannien og Mary af Teck. Han var kendt som Prins Albert og blev kaldt Bertie af familien.

Han gjorde tjeneste i den britiske flåde under Første Verdenskrig.

Ægteskab 
Han giftede sig den 26. april 1923 i Westminster Abbey i London med Elizabeth Bowes-Lyon, der tilhørte den skotske højadel. I ægteskabet fødtes to døtre, Prinsesse Elizabeth i 1926 og Prinsesse Margaret i 1930.

Regeringstid 
Georg 6. blev uventet konge i 1936, da hans bror, Edvard 8., abdicerede.

Han led af stammen, han pådrog sig i sin tidlige barndom. Da han under 2. verdenskrig skulle holde vigtige taler for nationen, var han dog allerede nået langt med bekæmpelsen af sin stammen. Han havde siden 1926 arbejdet med den med hjælp fra talepædagogen Lionel Logue , som beskrevet i storfilmen: Kongens store tale fra 2010.

Død og tronfølge 
Georg 6. døde den 6. februar 1952 på Sandringham House efter en operation for lungekræft. Han efterfulgtes af sin ældste datter Elizabeth, der besteg tronen som Elizabeth 2. af Storbritannien.

Kilder

Eksterne links 

Huset Windsor
Konger af Storbritannien
Kejsere af Indien
Australiens statsoverhoveder
Canadas statsoverhoveder
Indiens statsoverhoveder
New Zealands statsoverhoveder
Pakistans statsoverhoveder
Sri Lankas statsoverhoveder
Sydafrikas statsoverhoveder
Hertuger af York
Protestantiske monarker
Frimurere fra Storbritannien
Riddere af Befrielsesordenen
Storkommandører af Dannebrog
Riddere af Serafimerordenen
Kirkestaten

Kirkestaten (latin Patrimonium Petri), samlet udtryk for de pavelige besiddelser "patrimonierne", men oftere betegnelse for det store område i Mellemitalien som paven før styrede som verdslig hersker.

Kirkestaten opstod i 700-tallet og bestod til 1870, da den opslugtes af den nydannede stat, Kongeriget Italien.

Historie
I 1870 under Den fransk-preussiske krig blev kirkestaten efterladt forsvarsløs af de tidligere franske beskyttere, da soldaterne blev trukket hjem til Frankrig, blev Kirkestaten blev invaderet af Kongeriget Italien, der indlemmede de pavelige besiddelser i landet. Frem mod 1929, hvor Laterantraktaten blev indgået, var paven "Fange i Vatikanet" uden land. I 1929 blev Vatikanstaten dannet som en enklave i Italien.

Se også
 Pipin den Lille - Kirkestatens grundlægger.

Forhenværende lande på den italienske halvø
Etableret i 752
Ophørt i 1870
Vatikanstaten
Italienere
Tidligere teokratier
Albert 2. af Belgien

Albert II (født 6. juni 1934) var belgiernes regerende konge fra 9. august 1993 til 21. juli 2013.

Han er søn af kong Leopold III (1901 – 1983) og dennes første kone, prinsesse Astrid af Sverige (1905 – 1935). Han fulgte sin ældre bror Baudouin som belgisk konge i 1993. Før kroningen var han kendt som fyrste af Liège. I 2013 abdicerede han og overdrog tronen til sin ældste søn Philippe af Belgien.

Kong Albert tilhører det tyske fyrstehus Sachsen-Coburg-Gotha. Han er fætter til Kong Harald 5. af Norge og onkel til Storhertug Henri af Luxembourg.

Ægteskab og børn 

Albert giftede sig 2. juli 1959 i Bruxelles med Donna Paola Margherita Maria Antonia Consiglia dei Principi Ruffo di Calabria. 

Han og dronningen har tre børn:

 Philippe Leopold Louis Marie hertug af Brabant (født 15. april 1960). Han giftede sig med Jonkvrouwe Mathilde d'Udekem d'Acoz. De har fire børn.

 Astrid Josephine Charlotte Fabrizia Elisabeth Paola Marie (født 5. juni 1962). Hun er gift med ærkehertug Lorenz af Østrig-Este. De har fem børn.

 Laurent Benoït Baudouin Marie (født 19. oktober 1963). Han er gift med Claire Coombs, en britisk-belgisk ejendomsmægler. De har tre børn.

Kong Albert har en datter uden for ægteskab, Delphine Boël (født 1968), med baronesse Sybille de Sélys Longchamps. Resultatet af DNA-prøver blev afsløret den 27. januar 2020 af Alain Berenboom, og disse bekræftede Delphine Boël som Albert II's datter. Albert II anerkendte dette den 27. januar 2020 i en pressemeddelelse og mødtes med datteren officielt første gang i oktober 2020.

Fulde navn 
Alberts fulde navn er Albert Félix Humbert Théodore Christian Eugène Marie på fransk Albert Felix Humbert Theodoor Christiaan Eugène Marie på nederlandsk og på tysk Albert Felix Humbert Theodor Christian Eugen Maria

Anetavle

Titler, prædikater og æresbevisninger

Titler og prædikater 
6. juni 1934 – 7. juni 1934 1934: Hans kongelige højhed Prins Albert af Belgien 
7. juni 1934 – 9. august 1993: Hans kongelige højhed Prinsen af Liège
9. august 1993 – 21. juli 2013: Hans Majestæt Belgiernes Konge
21. juli 2013 – nu: Hans Majestæt Kong Albert II af Belgien

Udenlandske dekorationer 
 : Ridder af Elefantordenen (R.E.)  (1968)
 : Storkors med kæde af Sankt Olavs Orden (No.St.O.1*)  (1964)
Albert 2. af Belgien er siden den 15. marts 2007 Kommandør af Storkorset af Trestjerneordenen.

Kildehenvisninger

Eksterne henvisninger 

Kong Albert 2. på Det Belgiske Kongehus' officielle hjemmeside 

Huset Sachsen-Coburg-Gotha
Konger af Belgien
Katolske monarker
Monarker der har abdiceret
Personer fra Bruxelles
Storkors med kæde af Sankt Olavs Orden
Kommandører af Storkorset af Trestjerneordenen
Storkors med kæde af Den Italienske Republiks Fortjenstorden
Riddere af Serafimerordenen
Rasmus Henning

Rasmus Henning (født 13. november 1975 i København) er en dansk triatlet.

Rasmus Henning startede som triatlet i januar 1998. Han har deltaget i to Olympiske Lege; 2004 i Athen hvor han opnåede en 7. plads i tiden 1:52:37.32 og 2008 i Beijing hvor han opnåede en 8. plads i tiden 1:49:57.47.

Rasmus Henning vandt sine første DM-titler 2000, hvor han vandt fire titler; Sprint Distance, Olympisk Distance, Lang Distance og Duatlon. I starten af karrieren deltog han i to langdistanceløb; 2000 vandt en DM-titel på den lange Ironman-distance i Fredericia og året efter blev det VM sølv på Lang Distance (4/120/30). Fra 2001 koncentrere han sig på den Olympisk Distance. På Olympisk Distance har Rasmus Henning har vundet EM 2004 og har desuden vundet tre World Cup sejre: Athen (2003), Hamburg (2004), Mazatlan (2006) og Des Moines (2007 og 2008) samt seks sejre i Europa Cupen. Derudover har han hentet en 11. plads ved VM 2002 i Cancun og to gange er han blevet nummer fire ved EM.

Efter OL i 2008 besluttede Rasmus Henning sig for at vende tilbage til de lange distancer og deltog i sit første Ironman-VM på Hawaii i 2009 hvor målet var en sejr. Kort før verdesmesterskaberne brækkede han dog hånden. Men med en brækket hånd kæmpede han sig til en 5. plads, løbet blev vundet af australske Craig Alexander, samme år vandt han EM-guld på Lang Distance i Prag og vandt Ironman China
I 2010 løb han Ironman-løbet "Challenge Roth" i Tyskland. Han vandt det og lå længe til at slå verdenrekorden for Ironman-distancen, men en lille stigning under maraton-delen slog ham lidt tilbage. Han satte dog den 5. hurtigste tid nogensinde for Ironman-distancen og var en af farvoritterne til Ironman VM på Hawaii 2010, hvor Rasmus Henning måtte tage til takke med en 23. plads.

Før Rasmus Henning blev triatlet dyrkede han konkurrencesvømning og svømmede for startfællesskabet VAT 89. Han deltog i adskillige danske mesterskaber og enkelte udenlandske stævner, men fik aldrig nogen individuelle DM-medaljer. Han vandt adskillige holdkapmedaljer, deriblandt to guld ved DM 1996 på 4 x 100 fri og 4 x 200m fri.

Internationelle mesterskaber 
  2009 EM Lang Distance
  2004 EM Olympisk Distance
  2001 VM Lang Distance

DM titler 
 Lang Distance: 2000
 Olympisk Distance: 2000, 2002, 2003, 2004, 2005, 2008, 2009
 Sprint Distance: 2000, 2003, 2005, 2009
 Duatlon: 2000, 2007, 2009
 Cross Duatlon: 2006, 2009
 10km landevejsløb: 2006, 2008

Eksterne kilder/henvisninger 

 Statletik-profil

Personer fra København
Personer fra Albertslund
Triatleter fra Danmark
Langdistanceløbere fra Danmark
Lærere fra Danmark
Personer i Kraks Blå Bog
Årets fund i dansk idræt
Ellen Jansø

Ellen Marci Michelsen f. Jansø (2. juli 1906 i København, død 30. december 1981 på Frederiksberg) var en dansk skuespiller.

Biografi 
Ellen Jansø var oprindeligt uddannet danser og fik senere mindre roller i lystspil og i de første tonefilm. Hun debuterede i 1926 på Apolloteatret og fik sit gennembrud i 1934 på Nørrebros Teater i forestillingen Hun elsker mig ikke.

Senere i karrieren var hun ansat på forskellige københavnske teatre, stadig indenfor lystspil-genren, men også i operetter og revyer. I 1950'erne trak hun sig tilbage, både fra scenen og filmen.

Filmografi 
 Københavnere – 1933
 Barken Margrethe af Danmark – 1934
 København, Kalundborg og - ? – 1934
 Ud i den kolde sne – 1934
 Week-End – 1935
 Panserbasse' – 1936
 Flådens blå matroser – 1937
 Inkognito – 1937
 Familien Olsen – 1940
 Sommerglæder – 1940
 Panik i familien – 1945
 Bag de røde porte'' – 1951

Eksterne henvisninger 
 
 
 Ellen Jansø  på danskfilmogteater.dk.

Skuespillere fra Danmark
Personer fra København
Dakosaurus

Den forhistoriske Dakosaurus andiniensis, med kælenavnet "Godzilla", er en krokodille fra den sene juratid i Sydamerika. De første fossildele af den blev opdaget 1996 (i Argentinas fossilrige Neuquén Basin), og en omhyggelig undersøgelse af kraniets karaktertræk peger på at det er en krokodille, selvom det minder om et dinosaurhoved.

I modsætning til andre forhistoriske pelagiske krokodiller har Dakosaurus en kraftig, (45 cm) bred snude med 52 store (ca. 10 cm) indbyrdes låsende, savtakkede tænder. Denne snudestruktur står i modsætning til den moderne krokodille, som er "prydet" med en lang tynd snude med mange små tænder.

Dakosaurus havde sandsynligvis fire padlelignende lemmer og en lang flad hale til fremdrift ligesom de andre havgående krokodiller (metriorhynchids). Dens bytte har sandsynligvis inkluderet Ichthyosaur og Plesiosaur.

Dens gab har været dårligt tilpasset til at fange fisk, så den har mest sandsynligt været en af de øverste rovdyr ligesom moderne spækhuggere. Videnskabsfolk har estimeret dens længde, med dens 80 cm kranie, til at have været omkring 4–6 meter.

Kilder/Referencer 
 Gasparini et al. (2005). "An Unusual Marine Crocodyliform from the Jurassic-Cretaceous Boundary of Patagonia". Science (in press)
 CNN
 Illustration from 2005 National Geographic
 2005-11-11, Sciencedaily: Fossil Find: 'Godzilla' Crocodile Had Head Of A Dinosaur, Fins Like A Fish Citat: "...Researchers have discovered evidence of an ancient sea creature that would have made Tyrannosaurus rex, think twice before stepping into the ocean...Unlike the crocodiles we know today, Dakosaurus andiniensis lived entirely in the water, and had fins instead of legs. But that's not all that made it unusual. Two other features – its hefty size and T. rex-like snout – have earned it a unique place in history – and the nickname “Godzilla.”..."
 Systema naturae 2000 (classification) – Taxon: †Dakosaurus andiniensis

Krybdyr
Uddøde dyr
Julie Lund

Julie Lund (født 2. november 1979) er en dansk skuespiller, radio- og tv-vært.

Julie Lund er uddannet fra The Arts Educational School, London Hun lagde stemme til sin første tegnefilm i en alder af 7 år og er i dag en af de mest benyttede danske stemmer, når Disneys figurer skal tale og synge på dansk. Radiolyttere vil kunne kende stemmen fra The Voice, hvor Julie Lund var morgenvært på The Voices populære flagskib, Freakshow. Julie Lund var desuden én af finalisterne i musicalprogrammet Elsk mig i nat. Seernes stemmer gik til en anden deltager, men i 2011 overtog hun rollen som Maja, da forestillingen blev genopsat i Tivolis Koncertsal og i Musikhuset Aarhus i 2012.

Privat danner hun par med komikeren Jacob Wilson.

Teater 

 Patty Simcox / Understudy Sandy i Grease, Danmarks turné, 2015
 Pierrette i Pjerrot og månen, Ishøj Teater, 2015
 Una i Den Lille Havfrue, Tivoli, 2014
 Flora i Rasmus Klumps Hus, Tivoli, 2014
 Patty Simcox / Understudy Sandy i Grease, Tivolis Koncertsal, 2014
 Snehvide i Disneyland Resort Paris, 2013
 Maja i Elsk mig i nat, Musikhuset Aarhus, 2012
 Ensemble i Don Giovanni, Opera Hedeland, 2012
 Understudy/Swing i Den Eneste Ene, Glassalen i Tivoli og Musikhuset Aarhus, 2012
 Patty Simcox / Understudy Sandy i Grease, Tivolis Koncertsal og Musikhuset Aarhus, 2012
 Tornerose i Disney On Ice (stemme og sang), Forum, 2012
 Maja i Elsk mig i nat, Tivolis Koncertsal, 2011
 Mary i Sunset Boulevard., Kulturværket, 2011
 Belle i Beauty and the Beast, FrederiksborgCentret og Carlsberg TAP 1, 2010
 Wendy i Disney On Ice (stemme og sang), Arena Fyn, 2010
 Polly i Crazy For You, Nyborg Voldspil, 2009
 Solist i Hobitten og Ringenes Herre, DR Koncerthuset, 2009
 Tornerose i Disney On Ice (stemme og sang), Arena Fyn, 2009
 Svetlana i Chess, Sønderjyllands Symfoniorkester, 2008
 Eponine i Les Misérables, FrederiksborgCentret, 2006
 Marty i Grease, Danmarks turné, 2005
 Diane de Lys i Klokkeren fra Notre Dame, Folketeatret og Det Danske Teater, 2004
 Sirene i Atlantis (musical), Tivolis Koncertsal, 2003
 Frenchy i Grease, Fredericia Teater, 2003
 Kamomilla i Folk og røvere i Kardemomme by, Bellevue Teatret, 2001-2003
 Cecille i Annie, Amager Scenen, 1995-1996
 Louisa i The Sound of Music, Amager Scenen, 1994-1995

 Filmografi 
 Sorte Kugler (2009)
 Familien Gregersen (2004)
 Nissernes Ø (2003)

 Tv 
 Vært – Lotto (2008-2009)
 Finalist – Elsk mig i nat. (2008)
 Solist – Dansk Melodi Grand Prix. (2007)
 Vært – Garito (2005-2007)
 Vært – Game On (2005-2007)
 Danish Music Awards (2004)

 Lydbøger 
 Kære Dødsbog af Sanne Søndergaard (2008)
 Veninder'' af Annika Holm (2008)

Diskografi 
 Grease – (2012)
 The Tolkien Ensemble - The Best Of – (2008)
 Dansk Melodi Grand Prix – (2007)
 Bølle Bob – (1997)

Referencer

Eksterne henvisninger 
 Officiel hjemmeside 
 Officiel Twitter
 

Skuespillere fra Danmark
Tegnefilmsdubbere fra Danmark
Studieværter fra Danmark
Deltagere ved Dansk Melodi Grand Prix 2007
The Arts Educational School

The Arts Educational School, også kaldet Arts Ed, er én af de førende teaterskoler i England, beliggende i Chiswick, London. Skolen er delt op i en skuespillerafdeling og en musicalafdeling.

Skolens president er Andrew Lloyd Webber, der i 2011 donerede £3,5 millioner for at forbedre skolens faciliteter.

Alumini 
 Julie Andrews
 Samantha Barks
 Sarah Brightman
 Charlie Brooks
 Darcy Bussell
 Stacey Cadman
 Adam Cooper
 Maria Friedman
 Louise Gold
 Nigel Harman
 Finola Hughes
 Danyl Johnson
 Bonnie Langford
 Julie Lund
 Timm Mehrens
 Jane Seymour
 Paul Spicer
 Scarlett Strallen
 Louis Tamone
 Araba Walton
 Will Young
 Catherine Zeta-Jones
 Claire Forlani
 Stephanie Lawrence
 Michaela Strachan
 Edward Duke
 Hugo Speer

Danske elever
Anna Neye Poulsen
Lærke Winther Andersen
Julie Lund.

Eksterne henvisninger 
 The Arts Educational School

Skoler i England
Uddannelse i London
Etableret i 1939
Excessivt tal

Inden for talteori er et excessivt tal et positivt helt tal der opfylder at summen af dets divisorer (tallet selv ikke medregnet, men tallet 1 medregnet) er større end tallet selv. For eksempel er 20 et excessivt tal, da divisorerne i 20 (undtagen 20 selv) er 1, 2, 4, 5 og 10, og vi har 1+2+4+5+10 = 22 > 20.

Et excessivt tal kan opfattes som et tal der har "for mange" divisorer til at være fuldkomment.

Det første ulige excessive tal er 945.

Hvis et tal er excessivt, gælder det samme for ethvert multiplum af tallet. Så når 20 og 945 er excessive, får vi let nye excessive tal.
 20,40,60,80,100,120,… og 945,1890,2835,3780,4725,5670,…
Det er derfor let at finde store excessive tal. Det følger således at der findes uendeligt mange lige og uendeligt mange ulige excessive tal.

Der gælder også at et ikketrivielt multiplum af et fuldkomment tal er excessivt, så for eksempel er 12,18,24,30,36,… alle excessive (fordi 6 er fuldkomment).

Man kan bevise at 24,8 % af alle tal er excessive.

Se også
 Defektivt tal og fuldkomment tal
 Alikvotfølge

Tal
Talteori
Lærke Winther Andersen

Lærke Winther (født 23. september 1975) er en dansk skuespiller, uddannet fra The Arts Educational School, London 1996-1999.

Hun fik debut i dansk film som den unge Sandy i Hella Joofs film En kort en lang, der gjorde hende landskendt med replikken "Guuud, er I bøsser?". Winther har senere samarbejdet med Joof på filmen Oh Happy Day, tv-serien Album og satire-serien Normalerweize, som hun skrev og udførte med skuespillerinden Anna Neye Poulsen. Serien blev første gang sendt på DR2 i 2004 og fik senere flere sæsoner, samtidig med at Winther og Neye opførte projektet ved Bellevue Teatret i 2009.

Hun har også erfaringer med dramatiske roller. Den mest prominente er hendes hovedrolle i Velsignelsen, hvori hun spillede en nybagt mor med fødselsdepression. Filmen blev vist på flere internationale festivaler, og selv modtog Winther en Bodil-nominering for sin præstation. Endvidere har hun også haft faste roller i TV2-serierne Den som dræber og Dicte.

I 2013 medvirkede Winther i filmen Antboy om den første danske superhelt, hvor hun havde rollen som moderen til titelkarakteren. Samme år opfandt hun til festlig lejlighed den famøse mellemdans. Mellemdans er en dans, der danses mellem retterne, deraf navnet. Mellemdansen skaber bevægelse under middagen, bryder den sociale synergi og sætter gang i dansegulvet.

Filmografi

Film

Tv-serier

Stemmeskuespil 
 TMNT (2007)
 Megamind (2010)
 Monsters University (2013)
 Det Ukendtes Skov (2014) - den talende fugl Beatrice
 Inderst inde (2015) - Afsky

Referencer

Ekstern kilde/henvisning 
 
 Lærke Winther Andersen på Letterboxd

Skuespillere fra Danmark
Defektivt tal

Et defektivt tal er i talteori et positivt helt tal der opfylder at summen af dets divisorer (tallet selv ikke medregnet, men tallet 1 medregnet (medmindre 1 er tallet selv)) er mindre end tallet selv.

Et eksempel på et defektivt tal er 15: Divisorerne er 1, 3 og 5, men 1+3+5 giver kun 9, og det er mindre end 15.

De mest defektive tal er primtallene, for de har kun divisoren 1. Tallet 1 regnes også for defektivt.

Hvis p er et primtal, så er alle potenserne pk defektive. Det følger at der eksisterer uendeligt mange lige og uendeligt mange ulige defektive tal.

Hvis et tal er defektivt, så er alle divisorerne i tallet også defektive. For eksempel er divisorerne i 1, 3 og 5 i tallet 15 defektive.

Hvis n=p·q hvor p og q er primtal, så er n defektiv med n=6 som eneste undtagelse. Så alle tal af typen 2p hvor p≥5 er et primtal, er defektive.

Man kan bevise at 75,2 % af alle tal er defektive.

Se også
 excessivt tal og fuldkomne tal
 alikvotfølge

Tal
Talteori
Pan Tadeusz

Pan Tadeusz (fuld polsk titel: Pan Tadeusz, czyli ostatni zajazd na Litwie. Historia szlachecka z roku 1811 i 1812 we dwunastu księgach wierszem: Pan Tadeusz, eller den sidste adelsfejde i Litwa) er en episk digtning af den polsk forfatter Adam Mickiewicz. 

Med tolv sange og mere end ti tusind linjer anses Pan Tadeusz tit som det eneste vellykkede epos fra det 19. århundrede. Det blev udgivet første gang i 1834 i Paris. Valdemar Rørdam oversatte det til dansk.

Teksten begynder således:
Du, Litwa, mit hjemland; er lig vor ungdoms kraft:
Kun den, der har mistet dig, forstår hvad han har haft.
Nu ser jeg din skønhed, længes nætter og dage;
af min hjemve stiger lovsang og bærer mig tilbage.

I Polen er Pan Tadeusz obligatorisk læsning i skolerne, og de fleste polakker kender dele af teksten udenad.

Den polske filminstruktør Andrzej Wajda instruerede Adam Mickiewicz's digt som film i 1999 med samme titel.

Se også diskussionen af Du, Litwa, mit hjemland i artiklen Adam Mickiewicz.

Litteratur fra Polen